Offentliggørelse af det enhedsdokument, der er omhandlet i artikel 94, stk. 1, litra d), i Europa-Parlamentets og Rådets forordning (EU) nr. 1308/2013, og af henvisningen til offentliggørelsen af produktspecifikationen for en betegnelse i vinsektoren

(2023/C 43/03)

Denne offentliggørelse giver ret til at gøre indsigelse mod ansøgningen, jf. artikel 98 i Europa-Parlamentets og Rådets forordning (EU) nr. 1308/2013 (1), senest to måneder efter datoen for offentliggørelsen af denne meddelelse.

ENHEDSDOKUMENT

»Canelli«

PDO-IT-02810

Ansøgningsdato: 9.11.2021

1. Betegnelse, der skal registreres

Canelli

2. Type geografisk betegnelse

BOB — beskyttet oprindelsesbetegnelse

3. Kategorier af vinavlsprodukter

1. Vin

4. Beskrivelse af vinen/vinene

»Canelli«

Farve: varierer fra lys strågul til intens gul med nuancer, der går fra grønlige til klart gyldne.

Duft: karakteristisk duft af Moscatodruer, aromatisk og med noter, der kan beskrives på følgende forskellige måder: blomsteragtige: vilde blomster og akacie; frugtagtige: abrikos, fersken og Reinetteæbler; et strejf af citrus og honning samt undertiden en frisk, urteagtig duft.

Smag: sød med en frisk og ret intens syrlighed samt en delikat eftersmag med aromaer af Moscatodruer. Kan være livlig.

Minimalt totalt alkoholindhold i volumen: 12,00 %, heraf et virkeligt alkoholindhold på mellem 4,50 % og 6,50 %.

Minimalt totalt syreindhold: 4,5 g/l.

Minimalt indhold af sukkerfrit ekstrakt: 16,0 g/l.

Ved overgangen til forbrug er den beskyttede oprindelsesbetegnelse »Canelli« en vin, som ved beholderens åbning afgiver kuldioxid, der udelukkende stammer fra gæring. Den har et overtryk på højst 2,5 bar, når den opbevares ved en temperatur på 20 °C i lukkede beholdere.

De analytiske parametre, der ikke fremgår af tabellen nedenfor, er i overensstemmelse med de grænseværdier, som er fastsat i den nationale lovgivning og EU-lovgivningen.

Generelle analytiske kendetegn Maksimalt totalt alkoholindhold (i % vol.) Minimalt virkeligt alkoholindhold (i % vol.) Minimalt totalt syreindhold 4,5 g/l udtrykt i vinsyre Maksimalt indhold af flygtige syrer (i meq/l) Maksimalt totalt svovldioxidindhold (i mg/l)

»Canelli« ledsaget af udtrykket »Riserva«

Farve: varierer fra strågul til intens og klar gyldengul efter modning og lagring.

Duft: kompleks og typisk for den aromatiske druesort Moscato og med noter, der kan beskrives på følgende forskellige måder: fersken; citrus; aromatiske urtenoter af varierende intensitet, såsom salvie, citronmelisse og timian.

Ved lagring på flaske kan der undertiden være tydelige noter af kandiseret frugt, benzin og søde krydderier såsom safran.

Smag: sød, karakteristisk aromatisk eftersmag, smagfuld og med en afbalanceret syrlighed i forhold til sødmen. Kan være livlig.

Minimalt totalt alkoholindhold i volumen: 12,00 %, heraf et virkeligt alkoholindhold på mellem 4,50 % og 6,50 %.

Minimalt totalt syreindhold: 4,5 g/l.

Minimalt indhold af sukkerfrit ekstrakt: 16,0 g/l.

Ved overgangen til forbrug er den beskyttede oprindelsesbetegnelse »Canelli« en vin, som ved beholderens åbning afgiver kuldioxid, der udelukkende stammer fra gæring. Den har et overtryk på højst 2,5 bar, når den opbevares ved en temperatur på 20 °C i lukkede beholdere.

De analytiske parametre, der ikke fremgår af tabellen nedenfor, er i overensstemmelse med de grænseværdier, som er fastsat i den nationale lovgivning og EU-lovgivningen.

Generelle analytiske kendetegn Maksimalt totalt alkoholindhold (i % vol.) Minimalt virkeligt alkoholindhold (i % vol.) Minimalt totalt syreindhold 4,5 g/l udtrykt i vinsyre Maksimalt indhold af flygtige syrer (i meq/l) Maksimalt totalt svovldioxidindhold (i mg/l)

5. Vinfremstillingsmetoder

a. Væsentlige ønologiske fremgangsmåder —

b. Maksimale udbytter »Canelli«, også ledsaget af udtrykket »Riserva« 9 500 kg druer pr. hektar »Canelli« med angivelse af vinmarken [»vigna«] og »Canelli« med angivelse af vinmarken og ledsaget af udtrykket »Riserva« 8 500 kg druer pr. hektar

6. Afgrænset geografisk område

Produktionsområdet for druer, der er egnede til fremstilling af vine med den beskyttede oprindelsesbetegnelse »Canelli«, omfatter området i de nedenfor angivne kommuner:

Provinsen Asti: hele området i kommunerne Calamandrana, Calosso, Canelli, Cassinasco og Coazzolo samt en del af området i kommunerne Bubbio, Castagnole Lanze, Costigliole d'Asti, Loazzolo, Moasca og San Marzano Oliveto.

For sidstnævnte kommuner er området afgrænset som følger:

Bubbio og Loazzolo: den del af området, der ligger på floden Bormidas venstre bred.

Castagnole Lanze: det område, der ligger på åen Tinellas højre bred.

Costigliole d'Asti: den del af området, der ligger på åen Tinellas højre bred og indtil landsbyen Boglietto, og derfra indtil krydset med provinsvejen SP 23A, samt området i landsbyerne Burio og Bionzo afgrænset ved krydset med SP 23A, SP 23 og SP 59.

Moasca: et lille område i den sydlige del af kommuneområdet, som grænser op til Calosso, Canelli og San Marzano Oliveto. Grænsen fortsætter fra vest mod øst og går langs SP 41/A indtil Regione Cascine. Fra Regione Cascine til Regione Annunziata (SP 6) via Regione Radice. Fra Regione Annunziata til Moasca langs SP 109 og SP 41/A. I landsbyen Moasca går vejen mod Regione Chierina og fortsætter ned i dalen til krydset, der fører til Regione San Colombano.

San Marzano Oliveto: Området nord for den kommune, der grænser op til Castelnuovo Calcea og Nizza Monferrato, er ikke omfattet. Grænsen fortsætter fra vest mod øst og går sydpå fra Moasca og krydset med Regione San Colombano mod Chierina, indtil den møder SP 50. Ved krydset med SP 50 går den østpå mod San Marzano Oliveto langs SP 50, indtil vejen drejer af mod Regione Italiana. Fra det sted, hvor vejen drejer af mod Regione Italiana, fortsætter den indtil kirken San Antonio. Fra kirken San Antonio går den nedad i sydøstlig retning mod SP 50. Fra SP 50 går den i nordøstlig retning indtil kirken Nostra Signora Annunziata i Regione Corte. Fra kirken Nostra Signora Annunziata fortsætter den i østlig retning mod Calamandrana, indtil der drejes af mod vejen Strada Piazzaro, hvor den når Calamandranas kommunegrænse.

Provinsen Cuneo: hele området i kommunerne Castiglione Tinella og S. Stefano Belbo samt en del af området i kommunerne Cossano Belbo, Neive, Neviglie og Mango.

For sidstnævnte kommuner er området afgrænset som følger:

Cossano Belbo: den del af området, der ligger på floden Belbos venstre bred.

Neive: den del af området, der ligger på åen Tinellas højre bred.

Neviglie: den del af området, der ligger til højre for åen Tinella.

Mango: den del af området, der ligger nord for SP 270 og indtil krydset med SP 265, og som fortsætter langs SP 265 indtil krydset med SP 200 og derefter i nordlig retning på SP 200 indtil grænsen med Neviglie.

7. Primær(e) druesort(er)

Moscato Bianco B — Moscato

8. Tilknytning til det geografiske område

8.1. Oplysninger om det geografiske område

Produktionsområdet for den beskyttede oprindelsesbetegnelse »Canelli« omfatter 17 kommuner i provinserne Asti og Cuneo. Det er et område, hvor dyrkning af druesorten Moscato Bianco og fremstilling af Moscatovin er en gammel historisk og kulturel tradition.

Jordbundsforhold i produktionsområdet

Produktionsområdet for vine med den beskyttede oprindelsesbetegnelse »Canelli« ligger i bakkerne langs den stribe, der strækker sig over provinserne Asti og Cuneo. Området ligger mellem floden Tanaro og floden Bormida i dalen ved åen Belbo og i en højde på 165-500 m over havets overflade. Det udgøres af en række bakker på grænsen mellem Langhe og Monferrato, hvor der er stenfri jord dannet af marint sediment. Det er sand- og mergeljord, mergel og ler samt kalkstensaflejringer med et lavt indhold af organisk materiale, der stammer fra tertiærtiden i Piemonte.

I dette område kendetegnes jordbunden ved, at der skelnes mellem to områder alt efter højden over havet og jordbundens oprindelse, sådan som det fremgår af jordbundskortet for regionen Piemonte:

— området i kommunerne Neive, Coazzolo, Castiglione Tinella, Calosso, Costigliole d'Asti, Moasca, San Marzano Oliveto og Calamandrana i en højde på 150-400 m med mergel-lerjord på bløde skråninger

— området i kommunerne Neviglie, Mango, Cossano, Camo, Santo Stefano Belbo, Loazzolo, Cassinasco og Canelli i en højde på 180-600 m med lagdelt sand- og mergeljord, og hvor der er særlig stejlt.

Klimaforhold i produktionsområdet.

Klimaet er typisk for Podalen (moderat fastlandsklima) med meget varme, trykkende somre og kolde, snefulde vintre. Nedbøren falder hovedsagelig om foråret og efteråret. Den er knap og ligger under det nationale gennemsnit. Vinstokke er den vigtigste afgrøde i området. Den mest almindeligt dyrkede druesort er Moscato Bianco. Produktionsområdet er kendetegnet ved en sum af aktive temperaturer over 10 °C (temperatursum 10) svarende til 2 200 graddage med en årlig nedbørsmængde på 900 mm spredt over 120 nedbørsdage om året. Dette betragtes som et moderat Podalsklima. Landskabet er bølgende med bakketoppe, der har en højde på 300-500 m over havets overflade. Som følge heraf er området ventileret, og overskydende vand løber væk. Den relative luftfugtighed er lavere end i mindre høje områder. Kombinationen af landskabet og klimaet gør det muligt for Moscato Bianco-druerne at blive ordentligt modne.

8.2. Produktets kvalitet og kendetegn, som i stor udstrækning eller udelukkende skyldes det geografiske miljø

I produktionsområdet for vine med den beskyttede oprindelsesbetegnelse »Canelli« har jordbunds- og klimaforholdene indflydelse på vinstokkenes udvikling, navnlig på blomstrings- og høsttidspunktet, men også på udviklingen af sygdomme, særlig meldug.

Der er specifikt en markant variation i døgntemperaturen, som er nødvendig for udviklingen af den aromatiske kompleksitet, der er et fysiologisk kendetegn ved Moscato Bianco. Druesorten trives i mikroklimaet på bakkerne omkring Canelli. Universitetet i Torino og regionen Piemonte har foretaget undersøgelser af »Moscatoprodukters karakteristika, udvikling og diversificering i deres produktionsområde«. Disse undersøgelser har vist, hvordan højden over havet og beliggenheden påvirker dannelsen af sukker, syreindholdet, navnlig æblesyre, og aromatiske stoffer (frit linalool).

Jordbunden, der stammer fra tertiærtiden, består af marint sediment og indeholder grå lagdelt kalkholdig mergel. Den er svær at bearbejde og ikke frugtbar nok til korndyrkning, hvilket sikrer en passende fasthed i vinstokkene og — i perioden op til høsten — øger kompleksiteten af de aromatiske forbindelser (terpener), der er karakteristiske for Moscato Bianco. Dette ville ikke være muligt med lerjord, som i stedet ville give druer med mindre aromatisk finesse.

Vine med den beskyttede oprindelsesbetegnelse »Canelli« i kategori 1 (vin) har følgende kendetegn på grund af de ovenfor beskrevne karakteristika.

— Farve: varierer fra lys strågul, undertiden med grønlige nuancer, til intens og klar gyldengul efter modning og lagring.

— Duft: Duften er karakteristisk for Moscatodruen, aromatisk og med blomsteragtige noter, der har potentiale til at udvikle sig fra vilde blomster og akacie til frugtagtige noter såsom abrikos, fersken og Reinetteæbler med et strejf af citrus og honning samt undertiden friske, urteagtige noter.

— »Riserva«-vinen kan også have frugtagtige noter af fersken og citrus. Der kan være aromatiske urtenoter af varierende intensitet, såsom salvie, citronmelisse og timian, og ved lagring kan der undertiden være tydelige noter af kandiseret frugt, benzin og søde krydderier såsom safran.

— Smag: sød, aromatisk eftersmag, der er karakteristisk for Moscatodruen, smagfuld og med en syrlighed, som er afbalanceret i forhold til sødmen. Kan være livlig.

— Det minimale totale alkoholindhold i volumen er 12,00 %, og det virkelige alkoholindhold er mellem 4,50 % og 6,50 %.

— Den har et godt minimalt totalt syreindhold på 4,5 g/l, som er med til at afbalancere sukkerindholdet.

— Minimalt indhold af sukkerfrit ekstrakt: 16,0 g/l.

Ved overgangen til forbrug er den beskyttede oprindelsesbetegnelse »Canelli« en vin, som ved beholderens åbning afgiver kuldioxid, der udelukkende stammer fra gæring. Den har et overtryk på højst 2,5 bar, når den opbevares ved en temperatur på 20 °C i lukkede beholdere.

8.3. Menneskelige faktorer

De menneskelige faktorer er af afgørende betydning i de geografiske omgivelser for den beskyttede oprindelsesbetegnelse »Canelli«. Siden slutningen af det 19. århundrede har flere generationer af producenter således forbedret de særlige teknikker, der anvendes til at fremstille vine af Moscato Bianco-druen.

Hvad dyrkningen angår, anvendes der typisk Guyot-beskæring af druesorten Moscato Bianco i produktionsområdet for vine med den beskyttede oprindelsesbetegnelse »Canelli«. Der er tale om et blandet beskæringssystem, som omfatter en erstatningsstok med 8-10 skud og én spore. Denne form for beskæring er valgt for at producere høj kvalitet på næringsfattig jord. Stokkens længde er det vigtigste middel til at regulere produktionen og dermed druekvaliteten. Espaliering med placering af vertikale skud er den eneste opbindingsmetode. Afstanden mellem opbindingstrådene varierer fra 2,5 m i de områder, hvor mekanisering er mulig, til 1,8 m i de områder, hvor vinstokkene passes med håndkraft. Afstanden mellem de enkelte vinstokke overstiger aldrig 1 m. Vinstokkene opbindes i vid udstrækning på tværs af områdets konturer. Der er kun få muligheder for mekanisering, og dyrkningen af vinstokkene kræver et betydeligt manuelt arbejde.

Takket være ekspertisen i hele området for den beskyttede oprindelsesbetegnelse »Canelli« er det i dag muligt effektivt at kontrollere det virkelige alkoholindhold ved hjælp af metoden med at afbryde gæringen gennem lave temperaturer i kombination med fysiske teknikker. Dette har tre hovedkonsekvenser:

— at sukkerindholdet i det færdige produkt bevares

— at der opstår et let overtryk, som giver produktet sin livlighed og sit fine skum

— at man bevarer Moscato Bianco-druens karakteristiske aromaer, som er særlig udtalte i »Canelli«-området på grund af jordbundens struktur.

Set med moderne øjne er det klart, at de landbrugsmæssige og ønologiske valg, der blev truffet tidligere, var de mest effektive til at udvikle de aromatiske bestanddele i sorten Moscato Bianco, som dyrkes i produktionsområdet for »Canelli«.

De særlige kendetegn ved og kvaliteten af vinene fra produktionsområdet for »Canelli« er blevet tydeligt påvist i forbindelse med smagninger over en årrække, hvor smagen altid — uanset hvor mange år vinen er lagret — har været i overensstemmelse med årgangens kendetegn, hvilket viser en perfekt balance med et beundringsværdigt samspil mellem syrlighed og sødme og en stor struktur og intensitet i smagen samt en lang eftersmag.

Organoleptiske analyser har vist det vigtigste kendetegn ved produktet, nemlig at smagen og duften er mere vedvarende end hos de standardprodukter, der er tilgængelige på markedet. Dette er en vigtig og anerkendt egenskab, som anerkendes yderligere i klassificeringen med brugen af udtrykket »Riserva«.

9. Andre vigtige betingelser

Undtagelse vedrørende produktionen i det afgrænsede geografiske område

Retsgrundlag:

EU-lovgivning

Type supplerende betingelse:

Undtagelse vedrørende produktionen i det afgrænsede geografiske område

Beskrivelse af betingelsen:

Fremstilling og lagring af vine med den beskyttede oprindelsesbetegnelse »Canelli« skal finde sted inden for det afgrænsede produktionsområde. I overensstemmelse med bestemmelserne i EU-lovgivningen og den nationale lovgivning kan førnævnte aktiviteter dog finde sted i et område i umiddelbar nærhed af det pågældende afgrænsede geografiske område eller i et område beliggende i samme administrative enhed eller i en tilstødende administrativ enhed, som anført nedenfor:

— hvor som helst i de deltagende kommuners administrative område, selv om det kun delvist ligger i produktionsområdet

— hvor som helst i provinserne Alessandria, Asti og Cuneos område samt i landsbyen Pessione, som hører under kommunen Chieri i Torino.

Aftapning i det afgrænsede geografiske område

Retsgrundlag:

EU-lovgivning

Type supplerende betingelse:

Aftapning i det afgrænsede geografiske område

Beskrivelse af betingelsen:

I overensstemmelse med den relevante EU-lovgivning skal aftapningen finde sted i det område, hvor vinen er fremstillet og lagret. Dette sker for at bevare BOB-vinenes omdømme gennem en større overvågning af deres særlige karakteristika og kvalitet. Overvågningen er en beskyttelsesforanstaltning for betegnelsen, som er til gavn for alle de involverede erhvervsdrivende. Der er ingen tvivl om, at transport og aftapning uden for produktionsområdet kan forringe kvaliteten af »Canelli«-vin, hvis den udsættes for redoxreaktioner, pludselige temperaturændringer og mikrobiologisk kontaminering. Dette kan have en negativ indvirkning på de fysiske og kemiske kendetegn, såsom det minimale totale syreindhold og det minimale indhold af sukkerfrit ekstrakt, og på de organoleptiske kendetegn, såsom farve, duft og smag. Det kan navnlig påvirke den typiske delikate, aromatiske komponent i Moscatodruerne, som vine med den beskyttede oprindelsesbetegnelse fremstilles af. Jo længere vinen transporteres, desto større er risikoen. Omvendt bidrager aftapning i oprindelsesområdet til at bevare produktets egenskaber og kvalitet, da sendingerne af vin kun transporteres over korte afstande, hvis de overhovedet transporteres. Disse overvejelser kombineres med erfaringerne og den omfattende tekniske og videnskabelige viden om de særlige egenskaber ved de vine, som producenterne af den beskyttede oprindelsesbetegnelse »Canelli« har opnået i årenes løb. Som følge heraf kan aftapningen finde sted i oprindelsesområdet med de bedste teknologiske løsninger til at bevare alle de fysiske, kemiske og organoleptiske kendetegn ved de vine, der er omfattet af specifikationen. Aftapningsanlæg uden for produktionsområdet kan godt give de samme teknologiske aftapningsbetingelser. Ikke desto mindre vil førnævnte optimale betingelser utvivlsomt blive opfyldt mere effektivt, hvis aftapningen foretages af virksomheder i produktionsområdet. Disse virksomheder har ikke blot et indgående kendskab til denne vins specifikke egenskaber, men også en direkte interesse i at bevare betegnelsens kvalitetsniveau, image og omdømme. I henhold til den relevante EU-lovgivning har aftapning i produktionsområdet til formål at give det kompetente organ mulighed for at foretage sin overvågning på en måde, der er så virkningsfuld, effektiv og økonomisk som muligt. Disse krav kan ikke opfyldes i samme omfang uden for produktionsområdet. Det kontrolorgan, der foretager den årlige kontrol af overholdelsen af bestemmelserne i produktspecifikationen, kan meget hurtigt planlægge kontrolbesøg hos alle de involverede virksomheder i produktionsområdet på det tidspunkt, hvor »Canelli«-vinen aftappes, i overensstemmelse med den respektive kontrolplan. Formålet er systematisk at kontrollere, at kun sendinger af »Canelli«-vin, for hvilke det allerede er blevet attesteret, at de har gennemgået kontrolorganets fysisk-kemiske og organoleptiske undersøgelser med et godt resultat, kan aftappes. Dette gør det muligt at gøre kontrollen så effektiv som mulig med begrænsede omkostninger for producenterne med henblik på at give forbrugerne størst mulig sikkerhed for vinens ægthed.

Supplerende bestemmelser om mærkning

Retsgrundlag:

National lovgivning

Type supplerende betingelse:

Supplerende bestemmelser om mærkning

Beskrivelse af betingelsen:

— Angivelsen af betegnelsen »Canelli« skal være umiddelbart efterfulgt af den traditionelle benævnelse »denominazione di origine controllata e garantita« eller dens forkortelse DOCG eller af den tilsvarende EU-benævnelse »denominazione di origine protetta« (beskyttet oprindelsesbetegnelse). Dernæst nævnes druesorten Moscato og udtrykket »Riserva«, hvis relevant.

— Den frivillige angivelse af druesorten Moscato skal være anført med bogstaver, som ikke er større end to tredjedele af størrelsen på de bogstaver, der anvendes til betegnelsen »Canelli«.

— Hvis udtrykket »Riserva« anvendes, skal det være anført med bogstaver, som ikke er større end de bogstaver, der anvendes til betegnelsen »Canelli«.

— Udtrykket »vigna« (vinmark) efterfulgt af vinmarkens navn skal være anført med bogstaver, der ikke er mere end halvt så store som de bogstaver, der anvendes til betegnelsen.

— Det er ikke tilladt at nævne farven.

— Det er obligatorisk at angive produktionsåret.

— De flasker, som vinene med den beskyttede oprindelsesbetegnelse aftappes og markedsføres i, skal være af glas, og de skal have det udseende, der er fastsat i de nationale bestemmelser og EU-bestemmelserne, og den kapacitet, der er tilladt i henhold til gældende lovgivning, dvs. mellem 0,375 og 6 liter, med undtagelse af en størrelse på 2 liter.

— Hvad angår BOB-vinenes flaskelukninger, er det muligt at anvende de former, der er tilladt i henhold til de gældende regler om materialer, med undtagelse af kapsler.

Link til produktspecifikationen

https://www.politicheagricole.it/flex/cm/pages/ServeBLOB.php/L/IT/IDPagina/17484

(1) EUT L 347 af 20.12.2013, s. 671.